Moody’s gradeer SA af na rommelstatusDie kredietgraderingsagentskap Moody’s. (Foto: ANA) Die kredietgraderingsagentskap Moody’s het Suid-Afrika se beleggingstatus tot volle rommelstatus afgradeer. Die “groot drie” kredietgraderingsagentskappe, Moody’s, Standard & Poor’s (S&P) en Fitch, het Suid-Afrika dus nou gesamentlik tot rommelstatus verklaar. Moody’s het Vrydagaand aangekondig dat Suid-Afrika se staatskuld in rand asook in buitelandse geldeenhede van ’n vlak Baa3 tot Ba1 verlaag is. Die kredietgraderingsagentskap stel Suid-Afrika se soewereine kredietgradering steeds vas op ’n negatiewe vooruitsig. “Moody’s se besluit kon nie op ’n slegter tyd gekom het nie,” het die Nasionale Tesourie dit in ’n verklaring gestel. ’n Algehele landwye afsondering van 21 dae is vroeër dié dag in Suid-Afrika ingestel om die verspreiding van Covid-19 te bekamp. Luidens die verklaring gaan Suid-Afrika se ekonomie reeds gebuk onder die virus met beleggers wat stuk-stuk aan die land onttrek. “Die trefslag van Covid-19 word oor verskeie sektore van die ekonomie gevoel, waaronder die finansiële markte wat ŉ beduidende verkoop van aandele, effekte en wisselkoerse beleef het toe beleggers onttrek te midde van die onsekerheid,” lui die verklaring. Minister Tito Mboweni. (Foto: Nokuthula Mbatha/ANA) Volgens die Nasionale Tesourie sal dié afgradering net bydra tot die sukkelende finansiële markte se lading. Standard & Poor’s (S&P) en Fitch het Suid-Afrika sowat twee jaar gelede afgradeer tot rommelstatus. “Met ’n swaar hart moet ons opmerk dat al drie groot kredietgraderingagentskappe Suid-Afrika nou op sub-beleggingsgraad beoordeel,” het Tito Mboweni, minister van finansies, in die verklaring gesê. Mboweni sê hy beskou elke krisis egter as ’n geleentheid. “Ons sál opstaan. Ons móét opstaan. Ons is dit aan onsself verskuldig,” het die minister gesê.